b'\n_START_ARTICLE_\nS/S Drott\n_START_PARAGRAPH_\nS/S Drott oli ruotsalainen rahtih\xc3\xb6yrylaiva, joka ajoi saksalaisten asettamaan merimiinaan ja upposi tammikuussa 1915 ollessaan matkalla Tukholmasta Raumalle. Laivan upotessa menehtyi viisi laivan 17 hengen miehist\xc3\xb6st\xc3\xa4._NEWLINE_Drott l\xc3\xa4hti Tukholmasta 20. tammikuuta 1915 tinalastissa kohti Raumaa. Laivalla oli varauduttu miinavaaraan muun muassa laittamalla pelastusveneet k\xc3\xa4ytt\xc3\xb6valmiiksi, ja Suomen rannikkoa l\xc3\xa4hestytt\xc3\xa4ess\xc3\xa4 asetettiin my\xc3\xb6s t\xc3\xa4hyst\xc3\xa4j\xc3\xa4 keulapakalle. Drott matkasi yhdess\xc3\xa4 toisen ruotsalaislaivan, Norrk\xc3\xb6pingist\xc3\xa4 kotoisin olleen S/S Birgitin, kanssa niin, ett\xc3\xa4 laivat olivat koko ajan n\xc3\xa4k\xc3\xb6et\xc3\xa4isyydell\xc3\xa4. Laivat ohittivat illalla Grundkallengrundenin majakkalaivan aiemman sijaintipaikan, ja seuraavana aamuna kello yhdeks\xc3\xa4n aikaan ne saivat n\xc3\xa4kyviins\xc3\xa4 Santakarin pookin. Samalla hetkell\xc3\xa4 Drott t\xc3\xb6rm\xc3\xa4si merimiinaan ja upposi parin minuutin kuluttua keula edell\xc3\xa4. _NEWLINE_Laivan miehist\xc3\xb6ll\xc3\xa4 oli vaikeuksia pelastusveneiden laskemisessa, ja toinen vene kaatui niin, ett\xc3\xa4 11 henkil\xc3\xb6\xc3\xa4 joutui veden varaan. Heid\xc3\xa4t, samoin kuin kaksi muuta vedess\xc3\xa4 ollutta miehist\xc3\xb6n j\xc3\xa4sent\xc3\xa4, saatiin kuitenkin pelastettua. Nelj\xc3\xa4\xc3\xa4 henkil\xc3\xb6\xc3\xa4, heid\xc3\xa4n joukossaan laivan p\xc3\xa4\xc3\xa4llikk\xc3\xb6 Nils Josefsson Smith, ei kuitenkaan l\xc3\xb6ydetty. Laivan keitt\xc3\xa4j\xc3\xa4t\xc3\xa4r oli pelastusveneeseen menness\xc3\xa4\xc3\xa4n loukannut jalkansa, ja h\xc3\xa4n menehtyi my\xc3\xb6hemmin vammoihinsa._NEWLINE_Eloonj\xc3\xa4\xc3\xa4neet siirtyiv\xc3\xa4t S/S Birgitiin, jolla he saivat kuivat vaatteet ja ruokaa. Raumalla laivan ensimm\xc3\xa4inen per\xc3\xa4mies antoi tapahtumista meriselityksen, ja eloonj\xc3\xa4\xc3\xa4nyt miehist\xc3\xb6 matkasi sitten junalla Tornion ja Karungin kautta takaisin Ruotsiin. Laivan upottaneen miinan oli laskenut saksalainen miinanlaskija Deutschland 6. joulukuuta 1914. Deutschlandin laskemiin miinoihin upposi my\xc3\xb6s nelj\xc3\xa4 muuta ruotsalaisalusta, joista S/S Everilda, S/S Luna ja S/S Norra Sverige upposivat joulukuussa 1914 ja S/S \xc3\x85hus tammikuun puoliv\xc3\xa4liss\xc3\xa4 1915. Alusten mukana menehtyi yhteens\xc3\xa4 57 henkil\xc3\xb6\xc3\xa4._NEWLINE_Raumanmeren Hylky-Team l\xc3\xb6ysi sukeltaja Pasi Rytk\xc3\xb6sen johdolla Drottin hylyn syksyll\xc3\xa4 2004. Pahoin vaurioitunut ja kappalaeiksi hajonnut hylky on noin 30 metrin syvyydess\xc3\xa4 ulkomerell\xc3\xa4 22 kilometrin p\xc3\xa4\xc3\xa4ss\xc3\xa4 Raumalta. Laivan lastina oli tinatankojen ja -harkkojen ohella rautapalkkeja, ter\xc3\xa4st\xc3\xa4, maatalouskoneita, puuvillaa ja kemikaaleja.'